**Dyddiad cyhoeddi:** 16 Mawrth 2022

**Cais Rhyddid Gwybodaeth**

Rydyn ni’n ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**Fe wnaethoch chi ofyn am yr wybodaeth ganlynol:**

***“...y deunydd hyfforddi a ddefnyddir i hyfforddi staff yn y defnydd cywir o Fujitsu Star Mobile”***

Gallwn gadarnhau bod gennym ni’r wybodaeth sydd ei hangen arnoch chi. Fodd bynnag, eiddo deallusol Fujitsu yw’r ddogfen ac mae’r deunydd hyfforddi a ddefnyddir i hyfforddi staff wedi’i eithrio rhag cael ei ddatgelu dan adran 43 Deddf Rhyddid Gwybodaeth (2000) gan fod y wybodaeth hon yn cael ei hystyried yn gyfrinach fasnach.

Mae adran 43 yn eithriad cymwys sy’n golygu bod angen ystyried budd y cyhoedd wrth benderfynu a ddylid rhyddhau neu ddal gwybodaeth o’r fath yn ôl. Er bod budd cyhoeddus cyffredinol mewn datgelu gwybodaeth – gan fod mwy o dryloywder yn gwneud awdurdodau cyhoeddus yn fwy atebol – bu’n rhaid ystyried yr angen i sicrhau nad yw buddiannau masnachol trydydd partïon yn cael eu niweidio na’u tanseilio drwy ddatgelu gwybodaeth nad yw’n wybodaeth gyffredin.

Gallai datgelu’r wybodaeth y gofynnwyd amdani arwain at fantais annheg i gystadleuwyr Fujitsu a fyddai’n wir yn gallu peryglu cyfleoedd busnes y cwmni yn y dyfodol, a byddai eu gallu i gystadlu yn y farchnad fasnachol yn cael ei niweidio. Byddai hyn yn debygol o gael effaith negyddol ar yr ansawdd a’r dewis sydd ar gael i awdurdodau cyhoeddus (gan gynnwys TrC) wrth geisio caffael y cynnyrch/gwasanaethau mwyaf effeithlon ac effeithiol yn y dyfodol. Yn y tymor hwy, os bydd cwmnïau’n methu, gallai hyn leihau’r gystadleuaeth yn y farchnad yn gyffredinol, ac felly byddai’r dewis sydd ar gael i TrC yn cael ei leihau ymhellach, ac eto bydd hyn yn llesteirio gallu TrC i sicrhau gwerth am arian cyhoeddus, ansawdd ac effeithlonrwydd. Mae angen cystadleuaeth i sicrhau bod effeithlonrwydd ac ansawdd yn cael eu cynnal.

Felly, rydym yn credu bod y budd i’r cyhoedd o ddefnyddio’r eithriad yn drech na’r budd i’r cyhoedd o ddatgelu’r wybodaeth.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod yn dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu freedomofinformation@tfw.wales. Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon â chanlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Swydd Gaer, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: <https://ico.org.uk/make-a-complaint/>

Yr adran berthnasol i’w dewis fydd "Gwybodaeth Swyddogol neu Gyhoeddus".